गुवाहाटी, 30 मे, 2022: Batadrava जाथाइनि दसि होजानाय Ashiqul Islam आ लामानि जाब्रबथाइजों जिउ गोमाबाय होनना मिथिनो मोन्दों।  थांनाय रबिबारनि मोनानि समाव आसामनि नगाव जिल्लानि रायदाङिया ओनसोलाव जाब्रबथाइ जानानै जिउ गोमायो।  नगाव जिल्लानि पुलिस बेंगिरि Leena Doley आ खौरांगिरिनि सिगाङाव बुथिदोंदि जेब्ला दाय होजानाय सुबुङा पुलिसनि बेन्दोंनिफ्राय खारखुमानो नाजादोंमोन बे समावनो बे जाथाइया जायो।  पुलिसनि खारबाय थानाय गारिनिफ्राय बारज्रुमनानै खारनो नागिरनायनि जाहोनाव गुबुन गंसे गारिया गारिखौ हमथानो हास्लाबैयाव सौनानै होनायाव दाय होजानाय सुबुंनि जिउआ गोमानो गोनां जायो।  मिथिनो मोननाय बायदिब्ला, बे जाथाइ जानायनि सानसे सिगां Ashiqul Islam आ पुलिस बिफाननि सेराव गावखौनो गथाइ फैदोंमोन।  बेनि उनाव पुलिसा बेखौ गावसिनि बेंथेयाव लायो।  नगावनि पुलिस बिफाननि नायदिंगिरिआ फोरमायदोंदि दाय होजानाय सुबुंनि न’निफ्राय गंसे 7. 62 mm पिस्तल, गंसे . 22 पिस्टल आरो 7 राउन्ट गोथां गुलिखौ न’निफ्राय बोखांनो मोन्दों।
 पुलिस बिफाननि सोंथियाव Ashiqul Islam आ गावनि न’आव बोखांनो मोननाय आयेन बेरेखा हाथियारखौ दोन्दोंमोन होननानै सिमान लायो।  बेनि उनाव पुलिस बिफाननि मोनसे हान्जाया न’आव थांनानै नायबिजिर हैनायनि गेजेरजों आयेन बेरेखायै दोननाय हाथियार आरो गंसे मबाइलखौ बोखांनो हायो।  बेनि अनगायैबो Batadrava जाथाइनि समाव गाननाय red t-shirt खौबो बोखांनो हायो।  बेनि उनाव जेब्ला Ashiqul Islam खौ न’निफ्राय पुलिस थानायाव लाबोदोंमोन बे समावनो बियो लामायाव पुलिसनि आखायनिफ्राय खारखुमानो थाखाय गारिनिफ्राय बारज्रुमनानै खारनो नाजादोंमोन बेयावनो गारिजों सौजानानै जिउ गोमानो गोनां जायो।  जाब्रबथाइ जानायनि उनाव थाबैनो देहा फाहामसालिआव फाहामथाइ होनो देहा फाहामसालिआव लानानै थांदोंमोन नाथाइ देहा फाहामगिरिया थैबाय होननानै फोसावनानै होयो।  SP Doley आ फोरमाय बावदोंदि बे जाब्रबथाइनि जाहोनाव पुलिस बिफाननि सा 3 मावसुमाफोराबो जख’म जायो।  फारियै सासे SI, गारि सालायगिरि आरो home guard आ जख’म जायो।  बे समाव नगावनि Batadrava arson incident केसजों सोमोन्दो थानाय गासै सा 11 दाय होजानाय सुबुंखौ हमनो मोनबाय होननानै मिथिहोबावदों SP Doley आ। 